ولسمشر غني د نبیل استعفا ومنله
د افغانستان د ملي‌ امنیت رئیس رحمت الله نبیل د افغان حکومت سره د پالیسو په سر د اختلاف له امله نن له خپلې دندې استعفا ورکړه.
د افغانستان جمهور رئیس محمد اشرف غني د افغانستان د ملي امنیت د رئیس جنرال رحمت الله نبیل استعفا ومنله. د افغانستان د ولسمشر د ویاند مرستیال سید ظفر هاشمي په خپل ټويټر پانه کې لیکي چې ولسمشر غني د ملي امنیت د پخواني رئیس جنرال رحمت الله نبیل استعفا منلې ده. ښاغلي هاشمي ویلي چې ولسمشر غني اوس د ملي امنیت د ریاست لپاره د سرپرست د ټاکلو په خاطر ارګ ته یو ځانکړې غونډه راغوښتې ده. دمخه تر دې د افغانستان د ملي امنیت ریاست په یوه بیان کې د تورن جنرال رحمت الله نبیل له دندې استعفا تآیید کړې وه او ویلي یې وو چې هغه نن د پنجشنبې په ورځ خپله استعفا ولسمشر محمد اشرف غني ته سپارلې ده. د افغانستان د ملي امنیت ریاست لخوا په خپره شوه خبرپاڼه کې د ښاغلي نبیل په لاس لیک د هغه د استعفا یوه نقل هم رسنیو ته استولی شوی دی. ښاغلي نبیل په خپل تویټر کې هم خپله استعفی پاڼه خپره کړې ده: ښاغلي نبیل ویلي "له بده مرغه په تیرو څو میاشتو کې ددې ترڅنګ چې د ځینو پالیسو سره هم نظره نه وم، شرایط راباندې داسې تحمیل شول چې کاري زمینه راته تنګه شوه او د اعتماد جوړونې فضا په مختلفو دلایلو دومره خړه پړه شوه چې ستاسو په بې حدو فشارونو بدله شوه او همدارنګه ستاسو لخوا په شفاهي توګه په پرلپسې ډول له ما د استعفا غوښتنه، له دندې زما د ګوښه کیدو سبب شو". د جنرال نبیل د استعفا یوه ورځ وړاندې هغه د فیسبوک په خپله پانه اسلام اباد کې اسیا د زړه د هیوادونو په غونډه کې د ولسمشر محمد اشرف غني د وینا په یوه برخه باندې هم انتقاد کړې و او د تحریک طالبان پاکستان د جنګیالیو پر وړاندې یې د افغان امنیتي ځواکونو عملیات د دښمن سره مرسته ګڼلې وه. همداشان ښاغلي نبیل د پاکستان سره د افغانستان دا ډول همکاري د پاکستان پر وړاندې د افغانستان ګونډو کیدو په معنی ګڼلي وو. ولسمشر غني په خپله وینا کې ویلي چې د پاکستان د پیښور په ښار کې په یو ښوونځي د تحریک طالبان پاکستان د وسله والو له خوا د برید وروسته چې د دغې ډلې کوم وسله وال افغانستان را اوړیدلي، د افغان پوځ ځانګړو ځواکونو یې پر وړاندې څلویښت ځله عملیات ترسه کړي دي. د ملي امنیت د رئیس سربیره د افغانستان پخواني ولسمشر حامد کرزي هم د اسیا د زړه د هیوادونو د وزیرانو په غونډه کې د جمهور رئیس غني د وینا په هغه برخه انتقاد کړی چې ولسمشر غني هغه زرګونه وزیرستانیان پاکستانیان بللي وو چې د ډیورنډ د کرښې له هغې خوا څخه یې د افغانستان جنوب ختیځو ولایتونو ته ګډه کړې ده. پخواني ولسمشر وزیرستانیان افغانان بللي او ویلي دي چې هغوی خپل دوهم کور ته راغلي دي. همدا شان د ملي امنیت پخواني رئیس له جمهور رئیس څخه غوښتي چې د هغه او د کورنۍ د امنیت د خوندیتوب لپاره دې پاملرنه وکړي. عارف عثمانزوی د رادیو، تلویزیون او ویب ژورنالیست او اډیټر دی.